送新安守陳郎中赴闕
作者：羅願
朝代：宋

paragraphs: 浙水带天邑，於今如澗瀍。
言從發源處，直到行闕前。
使君儀曹郎，省闈早周旋。
一行領輔郡，奏課十郡先。
是時新雨餘，縱纜驚號蟬。
長河無六月，解带風中眠。
烏羽動林莽，馬門納雲烟。
村村老農出，寒女一笑嫣。
共談兩歲樂，米糧不論錢。
今日見使君，使君正當年。
還能持節來，莫作長棄捐。
再拜不可留，鼓聲催發船。
嗟我寄枌社，弟兄辱知憐。
宦遊適四方，從公倘非難。
農人寔懷土，欲見無由緣。
唯因足襦袴，長說使君賢。